นพ.พงศ์ศักดิ์ปัดบริหารKIAT
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — บิ๊ก KIAT ส่งเทียบเชิญ นพ.พงศ์ศักดิ์ร่วมนั่งในบอร์ดหลังเก็บหุ้นเกิน 10% เจ้าตัวปฏิเสธขอเป็นแค่ผู้ลงทุน เชื่อยังเป็นหุ้นที่โตได้ต่อเนื่อง 35 ปี
นายเกียรติชัย มนต์เสรีนุสรณ์ กรรมการผู้จัดการ บริษัท เกียรติธนาขนส่ง (KIAT) เปิดเผยว่า ทางตลาดหลักทรัพย์ได้สั่งให้บริษัทชี้แจงกรณีที่ นพ.พงศ์ศักดิ์ ธรรมธัชอารี ได้เข้าซื้อหุ้นของบริษัท โดย ณ วันที่ 7 มิ.ย. 2553 ถือหุ้นรวมทั้งสิ้น 20.80 ล้านหุ้น คิดเป็น 10.40% ของทุนชำระแล้ว 
ทั้งนี้ การเข้ามาถือหุ้นจำนวนมากของ นพ.พงศ์ศักดิ์จะไม่มีผลต่อการบริหารงานและทำให้นโยบายการบริหารเปลี่ยนแปลงไปแต่อย่างใด โดยกลุ่มของตัวเองยังคงเป็นผู้ถือหุ้นใหญ่ของบริษัทตามเดิม 
“ภายหลังที่หมอพงศ์ศักดิ์มาถือหุ้นถึง 10.40% ผมได้โทรศัพท์ไปหา เพื่อเชิญเข้ามานั่งเป็นกรรมการในบริษัท ซึ่งหากสนใจก็พร้อมที่จะเปิดทางให้เข้ามา”
อย่างไรก็ตาม คิดว่าการเข้ามาทยอยเก็บหุ้นบริษัทในกระดานของ นพ.พงศ์ศักดิ์นั้นน่าจะเป็นการเข้ามาลงทุนตามปกติ เพราะกิจการของบริษัทยังมีอนาคตและเติบโตดีอยู่ นอกจากนี้ยังเป็นหุ้นที่ปันผลอย่างต่อเนื่อง ซึ่งงวดปี 2552 ปันผลรวม 0.45 บาท และในอนาคตก็ยังปันผลไม่น้อยไปกว่านี้ นับเป็นผลตอบแทนที่คุ้มค่ากว่าการฝากเงินกินดอกเบี้ย
ด้าน นพ.พงศ์ศักดิ์ กล่าวยืนยันว่า จะไม่เข้าไปร่วมบริหารในบริษัท เกียรติธนาขนส่ง แม้จะเข้ามาถือหุ้นเกิน 10% แล้วก็ตาม เพราะต้องการลงทุนอย่างเดียวและจะลงทุนยาว 35 ปี 
สำหรับเหตุผลที่เข้าซื้อหุ้น KIAT เพราะมองว่ายังเป็นหุ้นที่มีอนาคตเติบโตได้อย่างต่อเนื่องในช่วง 35 ปีข้างหน้า และก่อนลงทุนได้ทำการวิเคราะห์รวมถึงศึกษาข้อมูลรอบด้านทั้งในส่วนของคู่ค้า พนักงาน รวมถึงรถต่างๆ ที่ใช้ในการขนส่งด้วย จึงมั่นใจและตัดสินใจเข้าลงทุน และอนาคตหากหุ้นราคาลดลงมาก็พร้อมจะเก็บเพิ่มขึ้นเรื่อยๆ
ล่าสุดหุ้น KIAT ปิดที่ 14.70 บาท ลดลง 0.60 บาท หรือ 3.92%